ROZHODNUTIE KOMISIE
zo 7. decembra 2004,
ktorým sa podľa smernice Rady 92/43/EHS prijíma zoznam lokalít európskeho významu pre kontinentálny biogeografický región
(oznámené pod číslom dokumentu C(2004) 4031)
(2004/798/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín (1), najmä na tretí pododsek jej článku 4 ods. 2,
keďže:
(1)
Kontinentálny biogeografický región uvedený v článku 1 písm. c) bod iii) smernice 92/43/EHS zahŕňa územie Luxemburska, časti územia Rakúska, Belgicka, Českej republiky, Dánska, Francúzska, Nemecka, Talianska, Litvy, Poľska, Slovinska a Švédska, ako je určené v biogeografickej mape schválenej 23. októbra 2000 Výborom pre biotopy zriadeným podľa článku 20 smernice.
(2)
Toto rozhodnutie nezahŕňa územia členských štátov, ktoré k Európskemu spoločenstvu pristúpili 1. mája 2004. Tieto členské štáty začali zasielať Komisii svoje návrhy na lokality od tohto dátumu. V dôsledku toho Komisia nedokáže začleniť informácie od týchto členských štátov do súčasného východiskového zoznamu lokalít európskeho významu v zmysle smernice 92/43/EHS. Po zozbieraní všetkých príslušných informácií a po dôkladnom vedeckom vyhodnotení návrhov lokalít, ktoré navrhnú členské štáty, sa tieto údaje stanú predmetom ďalšieho rozhodnutia Komisie.
(3)
V súvislosti s procesom, ktorý prebieha od roku 1995, je ďalej potrebné vytvoriť sústavu Natura 2000, ktorá je nevyhnutnou súčasťou ochrany biodiverzity v rámci Európskeho spoločenstva, a pomôcť súčasnému vytváraniu sústavy neodkladaním tohto rozhodnutia.
(4)
Pre kontinentálny biogeografický región zaslali Komisii zoznamy lokalít navrhnutých za lokality európskeho významu podľa článku 1 smernice 92/43/EHS v období od novembra 2003 do júna 2004 v súlade s článkom 4 ods. 1 smernice štáty Rakúsko, Belgicko, Dánsko, Francúzsko, Nemecko, Taliansko, Luxembursko a Švédsko.
(5)
K zoznamom navrhnutých lokalít boli priložené informácie o každej lokalite, dodané na formulári, ktorý bol zavedený rozhodnutím Komisie 97/266/ES z 18. decembra 1996 o informačnom formulári pre navrhované lokality v rámci Natura 2000 (2).
(6)
Informácie obsahujú najnovšiu a konečnú mapu lokality zaslanú príslušným členským štátom, názov lokality, umiestnenie a rozsah a údaje získané na základe použitia kritérií uvedených v prílohe III k smernici 92/43/EHS.
(7)
Na základe návrhu zoznamu zostaveného Komisiou v zhode s príslušným členským štátom, ktorý taktiež určuje lokality, v ktorých sa vyskytujú prioritné typy prirodzených biotopov alebo prioritné druhy, sa prijme zoznam lokalít vybraných za lokality európskeho významu.
(8)
Poznatky o výskyte a rozložení typov prirodzených biotopov a druhov sa neustále rozširujú v dôsledku dohľadu v súlade s článkom 11 smernice 92/43/EHS. Hodnotenie a výber lokalít na úrovni spoločenstva sa preto uskutočnili na základe využitia najlepších dostupných súčasných informácií.
(9)
Podľa ustálenej judikatúry Súdneho dvora Európskych spoločenstiev „na vytvorenie návrhu zoznamu lokalít európskeho významu, ktoré by viedli k vytvoreniu súvislej Európskej ekologickej sústavy osobitne chránených území, musí mať Komisia k dispozícií úplný zoznam lokalít, ktoré majú na vnútroštátnej úrovni ekologický význam, podstatný z hľadiska cieľov smernice zameraných na ochranu prirodzených biotopov a voľne žijúcich živočíchov a rastlín. (...) Iba týmto spôsobom je potom možné splniť ciele prvého pododseku článku 3 ods. 1 smernice o udržaní alebo obnovení typov prirodzených biotopov a biotopov príslušných druhov do priaznivého stavu ochrany v ich prirodzenom rozsahu, ktorý môže prechádzať jednou alebo viacerými hranicami v rámci Spoločenstva“ (3).
(10)
Na základe dostupných informácií a všeobecných odhadov urobených v rámci biogeografických seminárov pripravených Európskym centrom ochrany prírody a biodiverzity a dvojstranných zasadaní členských štátov niektoré členské štáty nenavrhli vhodné lokality, ktoré by spĺňali požiadavky v smernici 92/43/EHS pre určité typy biotopov a druhy. Pre druhy a typy biotopov uvedené v prílohe 2 k tomuto rozhodnutiu sa preto nedá posúdiť, či je sústava úplná. S prihliadnutím na zdržanie pri prijímaní informácií a dosiahnutí dohody medzi členskými štátmi však Komisia zváži, či sa prijme východiskový zoznam lokalít, ktorý bude potrebné upraviť v súlade s ustanoveniami v článku 4 smernice 92/43/EHS pre typy biotopov a druhy uvedené v prílohe 2 k tomuto rozhodnutiu, pre ktoré označené členské štáty nenavrhli vhodné lokality podľa požiadaviek smernice 92/43/EHS.
(11)
Ak poznatky o výskyte a rozmiestnení typov prirodzených biotopov z prílohy I a druhov z prílohy II k tejto smernici, ktoré sa vyskytujú v morských pobrežných vodách, ako aj v morských vodách spadajúcich pod národnú jurisdikciu okrem pobrežných vôd, ostanú neúplné, nedá sa posúdiť, či je sústava pre ne úplná alebo neúplná. Príslušné druhy a typy biotopov sú uvedené v prílohe 3 k tomuto rozhodnutiu. Komisia následne zváži, či bude východiskový zoznam podľa potreby upravený pre rôzne typy biotopov a druhov uvedených v prílohe 3 k tomuto rozhodnutiu v súlade s ustanoveniami z článku 4 smernice 92/43/EHS.
(12)
Príloha 3 k tomuto rozhodnutiu taktiež uvádza ďalšie typy biotopov z prílohy I a druhov z prílohy II k tejto smernici, ktoré sú predmetom vedeckého výskumu.
(13)
Opatrenia ustanovené v tomto rozhodnutí sú v súlade so stanoviskom Výboru pre biotopy,
PRIJALA TOTO ROZHODNUTIE:
Článok 1
Zoznam obsiahnutý v prílohe 1 k tomuto rozhodnutiu predstavuje východiskový zoznam lokalít európskeho významu pre kontinentálny biogeografický región v súlade s tretím pododsekom článku 4 ods. 2 smernice 92/43/EHS.
Tento zoznam je potrebné upraviť na základe ďalších návrhov členských štátov podľa článku 4 smernice 92/43/EHS pre určité typy biotopov a druhy, ktoré sú vymedzené v prílohe 2 a v prílohe 3 k tomuto rozhodnutiu.
Článok 2
Toto rozhodnutie je určené členským štátom.
V Bruseli 7. decembra 2004